முழு பாதுகாப்புடனுள்ள வெளியுறவுத்துறை அலுவலகம்... சிறிய அறை... நடுவில் ஒருவரை ஒருவர் பார்க்க மட்டுமே அனுமதிக்கும் கண்ணாடி அடைப்பு... அணிந்து சென்ற உடைகளை மாற்றச் சொல்லிவிட்டார்கள். தாலி, குங்குமம் அனைத்தும் நீக்கப்பட்டுவிட்டன. பல ஆண்டுகளுக்குப் பிறகு தன் கணவனை ஒரு மனைவியும், தன் மகனை ஒரு தாயும் சந்தித்த நிகழ்வு. தடுமாற்றமான அளவான பேச்சு, தளர்ந்த உடல், எலக்ட்ரிக் ஷாக் முதல் பலவகை சித்ரவதைகள் செய்யப்பட்ட அடையாளங்கள் என கணவரைக் கண்டதில் கண் கலங்கினார் அவர்.